text: Stor glæde over Sundhedshus Nordborg
  19 juni 2014 kl. 09.05
  Det blev nærmest en folkefest i Nordborg og omegn, da Sundhedshus Nordborg onsdagblev officielt indviet. Flere hundrede borgere var mødt op for at overvære indvielsen.
  I sin indvielsestale lagde borgmester Erik Lauritzen vægt på, at sundhedshuset er med til at sikre balancen i kommunen og vækst og udvikling i Nordborg og på Nordals.
  - Med det nye sundhedshus sikrer vi, at der i mange år fremover er praktiserende læger i Nordborg. En række andre funktioner ? private, regionale og kommunale ? sikrer et varieret sundhedstilbud af høj kvalitet til borgerne i området, sagde Erik Lauritzen.
  Etableringen af sundhedshus Nordborg er sket i et tæt samarbejde mellem Sønderborg Kommune, staten, Region Syddanmark og de sundhedsprofessionelle aktører, der flytter sammen i Sundhedshuset.
  Efter de officielle indvielsestaler brugte mange borgere muligheden for at se nærmere på faciliteterne i det nye sundhedshus. Og de mange indtryk kunne bearbejdes over en lille godbid og lidt til halsen.
  Fakta om Sundhedshuset i Nordborg:
  Sundhedshuset i Nordborg er cirka 3.000 m2 stort og skal betjene cirka 9.000 borgere. Det indeholder en række forskellige sundhedstilbud: Seks læger, tandlæge, psykolog, to fysioterapeuter, fodterapeut, jordemoderklinik, forebyggelsesenhed, sundhedsplejen og sygeplejeklinik.Sundhedshuset er opført med støtte fra statens pulje på 600 millioner til sundheds- og akutløsninger i yderområder i Danmark. Region Syddanmark søgte og fik 14 millioner kroner fra puljen til sundhedshuset i Nordborg. Sønderborg Kommune har givet yderligere 8,3 millioner og Region Syddanmark 0,5 millioner til sundhedshuset i Nordborg.
  
  